नई दिल्ली (नवोदय टाइम्स): यूपीए काल की जीडीपी (सकल घरेलू उत्पाद) की ग्रोथ रेट को नकारना मोदी सरकार के लिए मुश्किल हो सकता है। पिछले दिनों सांख्यिकी और कार्यक्रम क्रियान्वयन मंत्रालय ने देश की जीडीपी को लेकर नई सीरीज के आंकड़े को अपनी वेबसाइट पर डाला है। इन आंकड़ों के हिसाब से मोदी सरकार जीडीपी की ग्रोथ रेट के मामले में यूपीए सरकार से काफी पीछे नजर आती है। यहां तक कि यूपीए-2 के सबसे खराब सालों में भी जिसके लिए कांग्रेस की भारी आलोचना हुई थी। इन नये आंकड़ों के बाद कांग्रेस का खुशी से कुप्पा होना स्वाभाविक था क्योंकि बैठे-बैठे उसे मोदी सरकार पर हमला करने का अकाट्य हथियार मिल गया।